Klinton i bën thirrje Rusisë të shtyjë hapjen e reaktorit bërthamor në Busher
Sekretarja amerikane e shtetit ndodhet në Rusi për bisedime mbi disa çështje, përfshirë procesin e paqes izraelito-palestinez
Rusia thotë se reaktori bërthamor të cilin ajo po e ndërton për Iranin do të jetë gati për funksionim nga mesi i këtij viti. Që nga viti 1995, Moska e ka ndihmuar Iranin në ndërtimin e reaktorit në qytetin Busher, por puna në këtë reaktor është ndërprerë disa herë. Gazetarët e pyetën sekretaren Klinton mbi reaktorin në Busher, kur ajo dhe ministri i jashtëm rus Sergei Lavrov dhanë dje një konferencë shtypi për gazetarë. Shtetet e Bashkuara dhe fuqitë tjera perëndimore thonë se Irani po zhvillon teknologji bërthamore për të prodhuar armë bërthamore. Irani këmbëngul se operacionet e tij bërthamore kanë synime paqësore. Ministri i jashtëm rus Sergei Lavrov këmbëngul se herët a vonë reaktori në qytetin Bushehr do të hapet. Rusia e ka mohuar se vonesat e mëparshme në ndërtimin e reaktorit në Bushehr lidhen me shqetësimet mbi programin bërthamor të Iranit. Moska thotë se ky reaktor do të jetë nën mbikqyrjen e Agjencisë Ndërkombëtare për Energji Atomike, dhe se Irani duhet t’i kthejë Moskës të gjitha shufrat e karburantit të përdorura. Në fillim të këtij muaji, presidenti rus Dimitri Medvedev tha se vendi i tij është i gatshëm të shqyrtojë vendosjen e sanksioneve të reja kundër Iranit, nëse Teherani refuzon të ndalojë pasurimin e uraniumit. Sekratarja Klinton dhe ministri Lavrov thanë se negociatorët e të dyja vendeve janë afër finalizimit të një traktati të ri për pakësimin e arsenalit bërthamor të vendeve të tyre. Shtetet e Bashkuara dhe Rusia kanë bashkëpunuar për një vit për zëvendësimin e Traktatit për Pakësimin e Armëve Strategjike të vitit 1991, START, i cili ka skaduar në dhjetor të vitit të kaluar.